Peter Skaarup (DF), 2001-01-16:
Jeg vil sige tak til statsministeren og indenrigsministeren, der åbenbart har overtaget en del af forespørgslen, som er kommet med besvarelser her i dag.
Jeg synes jo, at det, der bliver sagt, lyder flot, men jeg må nok sige, at skal jeg være helt ærlig, så er det svært at se de initiativer, som rent faktisk følger det op.
Når man f.eks. taler med repræsentanter for Landdistrikternes Fællesråd, som er en af de organisationer, der kommer til at arbejde meget med det her i fremtiden, er det, at man gang på gang kan opleve eksempler, hvor der ikke er
tilstrækkelig sammenhæng i det, regeringen foretager sig, hvor den ene minister ikke ved, hvad den anden foretager sig.
Et meget godt eksempel er jo lukning af redningsstation og nedlæggelse af redningsskib og redningshelikopter i det syd- og sønderjyske område, hvor vi meget klart så et eksempel på, at selv om der fandtes et redningsråd, der skulle koordinere de her opgaver, så havde det redningsråd ikke været med til at beslutte, hvordan man rent faktisk strukturerede tingene.
Det er noget, vi har haft samråd om både i Forsvarsudvalget og i Kommunaludvalget, men det, der står tilbage, er, at der ikke er sammenhæng i det, regeringen foretager sig på det område.
Det ønsker vi at ændre, og vi ønsker, at vi her i dag får skabt nogle retningslinjer for, hvordan den udvikling fremover skal køre.
Vi ønsker, at affolkede områder, affolkede landsbyer, vender tilbage til at blive tilflytningsområder og udviklingsområder som sådan.
Vi mener også i Dansk Folkeparti, at en stor del af væksten i samfundet skal komme fra udkantområderne, der har meget at byde på.
Vi mener også, at man skaber en lysere fremtid for landdistrikterne ved at arbejde på det her.
Her bor mellem 15-20 pct. af befolkningen, og her kan det komme til at summe af aktivitet og aktivisme, hvis man her fra Folketingets side og også fra kommunernes side prøver at hjælpe til.
Der er allerede i dag mange arbejdsgrupper og samarbejdsgrupper, der lægger et stort arbejde i at udbrede kendskabet til yderområdernes situation.
Der er Landsforeningen af Landsbysamfund, der er Landdistrikternes Fællesråd, der er Sammenslutningen af Danske Småøer, og der er foreningen for det Det Skæve Danmark.
Alle på hver deres vis arbejder de for, at landsbyerne og lokalsamfundene skal have en bedre stilling end i dag.
Det er alt sammen meget stærke vidnesbyrd, der kommer om, at der også i landdistrikterne skal skabes en udvikling, som er bedre, så man ikke står med hatten i hånden og ser modløs til, mens globaliseringstoget og EU-toget bare kører derudad og fokus rettes væk fra lokalområderne og ud mod det store, flotte EU og den store, flotte globalisering, der tordner derudad.
Yderområderne i Danmark viser på mange måder vejen for, hvordan man kan indrette et bedre samfund.
Her er
lokalt engagement, der er socialt samvær, der er gode miljøer, der er ikke ghettodannelser, der er en interesse og omsorg for naboerne og landsbyborgerne, som man ikke finder i storbyen, desværre.
Her er de friske rammer, der bl.a. giver en bedre mulighed for naturskønhed, end byerne giver; der er bedre plads til det.
Det bør man udnytte offensivt, og det bør regeringen også medvirke til.
Der er muligheder for bosætning med grundpriser og byggeomkostninger, der er lavere end i byerne, og med moderne teknologi og fremstillingsmetoder kan mange initiativer lige så vel udvikles i landdistrikterne som i byerne. Vi ser så desværre for ofte, at staten forringer mulighederne.
Vi kender alle eksemplerne.
Det er nedlæggelse af redningsstationer, nedlæggelse af posthuse, postekspeditioner, lukning af de små sygehuse, nedskæring af det lægelige beredskab, kasernelukninger har vi set.
Man lukker uddannelsesinstitutioner.
Der er manglende økonomisk opbakning til vejforbindelser, til færgefart, sidebaner, bustrafik; alle de ting, der kendetegner en god og sund infrastruktur i samfundet.
Det seneste er jo, og det kan man ikke snakke sig ud af, at der er planer om at centralisere retsvæsenet og nedlægge dommerembeder mange steder i landet.
Det er noget, som vi vil fokusere meget på her under debatten.
Det ved jeg at der også er andre partier der interesserer sig for.
Ofte begrunder man sådan nogle forringelser med, at man kan opnå besparelser, men lige så tit mangler der dokumentation for, at der er tale om reelle besparelser.
Man ser kun på de kortsigtede besparelser og glemmer den samlede bedømmelse af fordele og ulemper for samfundet, når man f.eks. nedlægger en kaserne.
Det er uden tvivl, at der er meget store indirekte omkostninger, når man fortsætter udsultningen og affolkningen af de yderområder.
Der er selvfølgelig grund til at hilse med tilfredshed, at Sydjysk Universitetscenter i Esbjerg vil forske i udviklingen i landdistrikterne de næste 5 år og undersøge mulighederne for at standse affolkningen.
Det er et godt initiativ, men trods alt kun et forskningsprojekt og noget, der ikke direkte hjælper yderområderne på nuværende tidspunkt, og der går lang tid, inden der kan komme konkret handling.
Der må derfor efter Dansk Folkepartis mening forberedes meget konkrete lovinitiativer og administrative tiltag, der kan forstærke arbejds- og bosætningsmulighederne i yderområderne og skabe den fornyede vækst, der skal til. Vi har i Dansk Folkeparti i forbindelse med denne her debat tænkt os, at vi også skal have en debat om et forslag til vedtagelse.
Det vil jeg gå over til at læse op, for vi mener, det er den retning, debatten skal tage ...